|  |
| --- |
|   |

Skolebestyrelsen og MED-udvalget på Svebølle Skole har følgende kommentarer til Budget 2025:

**Læringsmiljøet ude og inde**

Skolebestyrelsen og MED vil gerne påpege, som vi også gjorde under sidste års budgethøring, vigtigheden af at vedligeholdelsesefterslæbet på bygninger og udeområder tages meget alvorligt.

På Svebølle skole er især udearealer i virkelig dårlig stand, men indvendigt er der et betydeligt slid af vægge, døre mm. som trænger til vedligehold. Dele af legeplads er på grænsen til at skulle lukkes fordi volde falder sammen. Adgangsvejen til skolen er svær farbar især i de mørke perioder. Derudover er ungdomsklubbens bygning i meget dårlig stand.

Hvis kommunalbestyrelsen gerne vil fastholde at bevægelse i undervisningen og en praksisfaglig tilgang til undervisningen fortsat er vejen at gå for at styrke folkeskolerne i Kalundborg både fagligt og trivselsmæssigt. Så bør kommunalbestyrelsen også understøtte dette via læringsmiljøer ude og inde.

**Førskole**

Etablering af førskoletilbud kan være en vej at gå, men det kræver at tæt samarbejde mellem skole og daginstitutioner. Det er essentielt at der følger kendte voksne med i en overgangsperiode og der skal være økonomi til at lave et kvalitetstilbud. Det virker efter vores opfattelse til at besparelsen som beskrevet er alt for stor, i forhold til at kunne lave et pædagogisk førskoletilbud med kvalitet.

**Rammebesparelse skoler**

Vi anerkender at udgiftsniveauet pr. elev for Kalundborg Kommunes folkeskoler og specialundervisning er relativt højt sammenlignet med landsgennemsnittet og at de udløsende faktorer bl.a. er, at der er relativt mange folkeskoler og deraf små klasser.

Når kommunalbestyrelsen vælger at have en skolestruktur med mange mindre skoler, kræver det også villighed til at betale hvad det koster. Både i forhold til at understøtte det pædagogiske arbejde, men også at bygningsmassen vedligeholdes. Vi vil stærkt fraråde en generel besparelse på skoleområdet. Hvis der ikke er økonomi til at fastholde nuværende økonomi, bør kommunalbestyrelsen i stedet for en generel besparelse, lave strukturelle ændringer på området eller finde besparelser på fællesudgifterne på det samlede skolevæsen. I budgetnotat 2 – *Udgiftudvikling 2014-2023 skolevæsen*, kan man se, at folkeskolen koster 40,6 millioner mindre i 2023 end i 2014. Dette afspejles helt naturligt i færre elever over perioden. Men samtidig er fællesudgifterne til skolevæsenet steget med 16,4 millioner. Set i det lys bør kommunalbestyrelsen pege på specifikke besparelser i stedet for at lave generelle besparelser på skolevæsenet, hvis der ønskes at finde råderum på skoleområdet.

På vegne af Svebølle skolebestyrelse og MED udvalg.

Jarl Falk Sabroe